पर्यापर्यटनका लागि विनियोजित पाँच करोड बजेट फिर्ता
डिभिजन वन कार्यालय सिरहाले प्राविधिक समस्या देखाई समयमै उपभोक्ता समिति गठन गर्न नसक्दा पर्यापर्यटन अन्तर्गत मधेश प्रदेश सरकारले विनियोजन गरेको बजेटमध्ये झण्डै पाँच करोड रुपियाँ फिर्ता हुने भएको छ ।
सन्तोष सुवेदीसिरहा, असार २५ गते । डिभिजन वन कार्यालय सिरहाले प्राविधिक समस्या देखाई समयमै उपभोक्ता समिति गठन गर्न नसक्दा पर्यापर्यटन अन्तर्गत मधेश प्रदेश सरकारले विनियोजन गरेको बजेटमध्ये झण्डै पाँच करोड रुपियाँ फिर्ता हुने भएको छ ।मधेश प्रदेश सरकारले पर्यापर्यटन कार्यक्रम अन्तर्गत सिरहाको विभिन्न स्थानमा ४५ वटा पार्क निर्माण, पोखरी सौन्दर्यकरण, मठमन्दिर निर्माण र मन्दिर सौन्दर्यकरण गरी गत मङ्सिर महिनामै नौ करोड १० लाख रुपियाँ स्वीकृत गरेको थियो । उपभोक्ता समितिमार्फत हुने ती सबै निर्माण र सौन्दर्यकरणका लागि १० लाखदेखि ४० लाखसम्मको रकम छुट्याइएको थियो ।डिभिजन कार्यालय सिरहाले छनौट भएका पार्क, पोखरी र मठमन्दिरको पुर्वाधारसम्बन्धी लागत अनुमान समयमै गर्न नसक्दा विनियोजन गरेको रकममध्ये पाँच करोडभन्दा बढी रकम फिर्ता हुने कार्यालयले जनाएको छ । सौन्दर्यकरण तथा निर्माणका लागि ४५ वटा कार्यक्रम छुट्याइए पनि कार्यालयले २७ वटा उपभोक्ता समिति मात्र गठन गर्न सकेको थियो । गठन गरिएका ती उपभोक्ता समितिमध्ये २३ वटाले मात्र कार्यादेश लिएर काम सम्पन्न गरेको कार्यालयको भनाइ छ । कार्यालयको लेखा अधिकृत सच्चिदानन्दप्रसाद नन्दले काम सम्पन्न गरेका सबै उपभोक्ता समितिलाई मुल्याङ्कनअनुसार रकम भुक्तानी गरिसकेको जानकारी दिनुभयो । उहाँले फिर्ता हुने रकमको यकिन विवरण असार २७ गतेपछि मात्रै थाहा हुने जानकारी दिंदै पर्यापर्यटन कार्यक्रमका लागि आएको नौ करोड १० लाख रुपियाँमध्ये पाँच करोडभन्दा बढी रकम फिर्ता हुने बताउनुभयो ।डिभिजन वन कार्यालय सिरहाका निमित्त डिभिजन वन अधिकृत (डिएफओ) शैलेन्द्र मिश्रले पर्यापर्यटन अन्तर्गत सौन्दर्यकरण र निर्माणसम्बन्धी कार्यक्रम परेकोमा ती कार्यक्रमको लागत अनुमान गर्न आवश्यक पर्ने दक्ष जनशक्ति आफूसँग नभएकाले कार्यक्रम सम्पन्न गर्न नसकेको जानकारी दिनुभयो । 